Knut Skinnarland

Knut Skinnarland (født 15. januar 1909 i Rauland, død 4. mai 1993) var en norsk billedhugger, kjent for flere arbeider på Nidarosdomen, og for Fiskarmonumentet i Ålesund og Akureyri.

Han var av bondeslekt, og gikk på husflidsskole på Dovre 1933-35, på SHKS 1936-37 og på Kunstakademiet 1938-41. Han debuterte på Høstutstillingen i 1945, studerte ved Kunstakademiet i København 1946, og hos Ossip Zadkine i Paris 1948. Fra 1948 var han tilknyttet Nidaros domkirkes restaureringsarbeider.

På Nidarosdomen utførte han om lag 30 arbeider, hvorav Abraham og Isak på Vestfronten kan regnes som et hovedverk. Andre offentlige arbeider omfatter den realistiske unggutten som utgjør Fiskarmonumentet i Ålesund (1965; en kopi finnes i Akureyri), monument over Aasmund Olavsson Vinje (1968, avduket 1974), flere dyrefigurer for offentlige bygg i Telemark i 1960- og 70-årene, minnestein over Rikard Berge (1981), minnestein over Gerhard Schøning (1970) og minnestein over de omkomne ved Tokkeanlegget (1977).

Han var lærer ved Akademiet i Rauland 1978-80. Der kan man se hans statuett av spelemannen Olav Groven. Han hadde Statens treårige arbeidsstipend 1965, Oslo bys stipend 1965, Statens stipend for eldre fortjente kunstnere fra 1980. Telemark fylkeskommunes kulturpris 1979.

Referanser

Kilder 
 Norsk kunstnerleksikon, bd 3, s 573-4. 1986

Eksterne lenker 
 vest-telemark.museum.no: Skinnarlandsamlinga 

Norske billedhuggere
Personer fra Vinje kommune